alexandrainst/scandi-wiki huggingface dataset:
Vefmyndavél

Vefmyndavél (slangrið vebbi er einnig notað frá enska heitinu webcam sem er stytting á webcamera) er myndbandsvél eða upptökuvél sem tengist við tölvu og eru þær oftast notaðar fyrir tölvusímtækni- þ.e. að nota tölvu eins og myndsíma.

Heimildir 

Tölvuinnlagstæki
Internetið
 *
Glyrna

Glyrna getur verið:
Auga, oftast notað yfir augu hunda og katta eða augu sem teljast ófrjó
Lítill skammtur af spónamat, smásopi
Howella sherborni, fiskur
Lítið notað orð yfir vefmyndavél

Sjá einnig 
 reka glyrnurnar í eitthvað
 slembra (ögn af spónamat)
Kjölur (fjallvegur)

Kjölur er landsvæði og fjallvegur (Kjalvegur) á miðhálendi Íslands, austan Langjökuls en vestan við Hofsjökul. Norðurmörk Kjalar eru yfirleitt talin vera við Svörtukvísl og Seyðisá en að sunnan afmarkar Hvítá Kjöl. Kjölur er nú afréttarland Biskupstungna en tilheyrði áður bænum Auðkúlu í Húnaþingi.

Kjölur er í 600-700 metra hæð yfir sjávarmáli og að miklu leyti berar melöldur, sandar og hraun á milli lágreistra fella. Hærri fjöll eru þar einnig svo sem Hrútfell (1410 m) og Kjalfell (1000 m). Þar eru líka gróin svæði, einkum í Hvítárnesi og í Þjófadölum. Áður var Kjölur mun meira gróinn. Norðan til á Kili er jarðhitasvæðið Hveravellir, sem er vinsæll áningarstaður ferðamanna. Kerlingarfjöll eru við Kjalveg og er þar að finna veitinga- og gistiaðstöðu ásamt því að Hveradalir eru eitt stærsta háhitasvæði Íslands

Nyrst á Kili er Dúfunefsfell, 730 m hátt, og sunnan við það eru sléttir melhjallar sem talið er að geti verið Dúfunefsskeið, sem nefnt er í landnámu, í frásögninni af Þóri dúfunef landnámsmanni á Flugumýri og hryssunni Flugu.

Kjalvegur hefur verið þekktur frá upphafi Íslandsbyggðar og eru frásagnir í Landnámu af landkönnun skagfirskra landnámsmanna en það var Rönguður, þræll Eiríks í Goðdölum, sem fann Kjalveg. Vegurinn var fjölfarinn fyrr á tíð og raunar helsta samgönguleiðin milli Norður- og Suðurlands. Í Sturlungu eru til dæmis margar frásagnir af ferðum yfir Kjöl, oft með heila herflokka. 

Seint á 18. öld létu Reynistaðarbræður og förunautar þeirra lífið við Beinahól á Kili og er sagt að enn sé reimt þar í kring. Eftir það fækkaði ferðum um Kjöl en þær lögðust þó aldrei alveg af. Fjalla-Eyvindur hélt einnig til á Kili á 18. öld og reisti kofa á Hveravöllum.

Kjalvegur er um 165 km frá Eiðsstöðum í Blöndudal suður að Gullfossi og er fólksbílafær á sumrin, en fyrsta bílferðin yfir Kjöl var árið 1938. Á síðustu árum hefur mikið verið rætt um að leggja heilsársveg um Kjöl. Kjalvegur hinn forni liggur nokkuð vestan við bílveginn og er enn notaður sem göngu- og reiðvegur.

Tengt efni 
 Þjóðvegur 35
 Kjalvegur hinn forni

 
Íslenskir fjallvegir
Níke

Níke (á forngrísku Νίκη) var sigurgyðjan í grískri goðafræði. Rómversk hliðstæða hennar var gyðjan Viktoría.

Grísk goðafræði
Borgargerði

Borgargerði er eyðibýli í Norðurárdal. Það var fjórði bærinn sem fór í eyði í Norðurárdal, Það fór í eyði árið 1974. Eina uppistandandi húsið er sjálft íbúðarhúsið og stendur það hinum megin við ánna. Það liggur vegur hálfa leiðina að bænum og restina þarf að ganga. Borgargerðisfjall gnæfir yfir bænum.

Íslensk eyðibýli
Íslenskir bæir
Keldur á Rangárvöllum

Keldur eru bær og kirkjustaður á Rangárvöllum. Þar var jafnan stórbýli fyrr á öldum. Sandfok hefur eytt mjög landi kringum Keldur og hafa bændur þar lengi barist harðri baráttu til að bjarga landinu frá því að verða örfoka.

Fyrsti bóndi sem getið er um á Keldum var Ingjaldur Höskuldsson og kemur hann við sögu í Njálu. Ýmsir bardagar sem segir frá í Njálu voru háðir í landi Keldna. Seinna var jörðin eitt af höfuðbólum Oddaverja. Jón Loftsson eyddi elliárunum þar og er talinn grafinn á Keldum. Hann ætlaði að stofna þar klaustur en það komst aldrei á laggirnar. Á 13. öld bjó Hálfdan Sæmundsson, sonarsonur Jóns, á Keldum ásamt Steinvöru Sighvatsdóttur konu sinni, sem var mikill skörungur.

Gamli bærinn á Keldum er talinn vera frá elleftu öld að stofni til og er því elsta hús sem enn stendur á Íslandi. Þar er nú minjasafn. Frá bænum liggja gömul jarðgöng að bæjarlæknum. Þau eru talin frá söguöld og voru týnd í margar aldir en fundust fyrir tilviljun á 20. öld. 

Fyrir norðan Keldur var áður gróið land og þar voru áður nokkrar jarðir en nú eru þar hraun orpin sandi. Þetta svæði var gróið fram yfir miðja 19. öld en þá stórjókst sandfokið, sem talið er að hafi byrjað eftir Heklugosið 1511, þegar þykkt vikurlag lagðist yfir landið suður og suðvestur af Heklu; þá fóru Rangárvellir að blása upp og sú þróun hefur haldið áfram til þessa dags þótt baráttan við sandinn hafi skilað góðum árangri á síðustu árum. Á því landi sem nú er gróðurlaust voru áður margar jarðir og hafa allt að 18 bæjarrústir verið taldar í hinu mikla landflæmi sem tilheyrir nú Keldum.

Á Keldum hefur verið kirkja frá fornu fari og er henni nú þjónað frá Odda. Núverandi kirkja er lítil, byggð 1875 og er úr járnvörðu timbri.

Tengill 
 Gripur mánaðarins Keldur á Rangárvöllum 

Íslenskir bæir
Kirkjustaðir í Rangárvallasýslu
Rangárvallasýsla
Breiðabólstaður í Fljótshlíð

Breiðabólstaður eða Breiðabólsstaður er bær og kirkjustaður í Fljótshlíð. Þar hefur lengi verið prestssetur og hafa ýmsir merkisprestar þjónað þar; raunar er sagt að enginn prestur hafi sótt burt frá Breiðabólstað nema til þess að verða biskup.

Ormur Jónsson Breiðbælingur, sonur Jóns Loftssonar, bjó á Breiðabólstað og eftir lát hans fluttist dóttir hans, Hallveig, þangað ásamt manni sínum Birni Þorvaldssyni, sem var af ætt Haukdæla, hálfbróðir Gissurar Þorvaldssonar. Hann lenti í erjum við Oddaverja, sem fóru að honum og felldu hann í bardaga þar 17. júní 1221.

Jón Ögmundsson, sem varð fyrsti biskup á Hólum, var prestssonur frá Breiðabólstað og var sjálfur prestur þar áður en hann tók við biskupsdæminu. Ögmundur Pálsson var líka prestur þar áður en hann varð biskup. Af öðrum prestum má nefna Presta-Högna Sigurðsson (1693-1770), sem eignaðist með konu sinni, Guðríði Pálsdóttur, átta syni sem allir urðu prestar, svo og níu dætur. Sagan segir að á Jónsmessu 1760 hafi synirnir allir mætt á Breiðabólstað í fullum prestaskrúða, en séra Högni sjálfur sá níundi, og eins hafi þeir allir níu mætt á Alþingi sama ár.

Á 19. öld var Tómas Sæmundsson, einn Fjölnismanna, prestur á Breiðabólstað og er minnisvarði um hann í kirkjugarðinum þar sem Fjölnismenn létu setja yfir hann. Á síðari hluta aldarinnar var þjóðsagnasafnarinn Skúli Gíslason prestur á Breiðabólstað. Núverandi prestur er séra Önundur S. Björnsson.

Kirkja hefur verið á Breiðabólstað síðan á 11. öld og þar hefur jafnan verið prestssetur. Núverandi kirkja var vígð 1912 og er krosskirkja teiknuð af Rögnvaldi Ólafssyni arkitekt. Í henni eru margir merkir gripir.

Ítarefni 
 Oddgeir Guðjónsson: "Fljótshlíð", Sunnlenskar byggðir IV, Búnaðarsamband Suðurlands 1982.
 Vigfús Guðmundsson: Breiðabólstaður í Fljótshlíð, Reykjavík 1969.

Fljótshlíð
Rangárvallasýsla
Kirkjustaðir í Rangárvallasýslu
Íslenskir bæir
Sun Microsystems

Sun Microsystems var stórt alþjóðlegt fyrirtæki sem framleiddi og seldi tölvur, tölvuíhluti, hugbúnað og þjónustu á sviði upplýsingatækni. Höfuðstöðvar fyrirtækisins eru í Santa Clara í Silicon Valley í Kaliforníu. Sun var keypt af Oracle fyrirtækinu og lagt niður 2010. Oracle tók því við Java hugbúnaðinum/forritunarmálinu og t.d. MySQL (sem Sun hafði keypt áður) og viðheldur báðu (MySQL hefur þó breyttar útgáfur, t.d. MariaDB, frá öðrum). Auk annars hugbúnaðar en ýmiss hugbúnaður sem Sun framleiddi hefur Oracle lagt niður ásamt vélbúnaðarframleiðsu (t.d. SPARC örgjörva).

Fyrirtækið var stofnað árið 1982 af nemendum frá Stanford-háskóla í kringum framleiðslu og sölu á Sun-1-einmenningstölvum sem notuðust við Motorola 68000-örgjörvann og voru hugsaðar fyrir CAD-vinnslu. Nafnið á fyrirtækinu var upphaflega skammstöfun fyrir Stanford University Network sem var þá Internet Stanford-háskóla. Sun-tölvurnar notuðust við Sun OS-stýrikerfið sem var Unix-útgáfa. Árið 1992 setti fyrirtækið svo stýrikerfið Solaris á markað. Um svipað leyti var Java-forritunarumhverfið þróað af Sun. 

Meðal þekktustu vörulína fyrirtækisins eru SPARC-örgjörvinn, stýrikerfið Solaris, forritunarumhverfið Java, skrifstofuvöndullinn OpenOffice.org (keyptur 1999) og gagnaþjónninn MySQL (keyptur 2008). 

Bandarískir tölvuframleiðendur
Bandarískir hugbúnaðarframleiðendur
Skrifstofuhugbúnaður

Skrifstofuhugbúnaður eða skrifstofuvöndull er safn notendaforrita sem ætluð eru til notkunar í almenna skrifstofuvinnu. Algengast er að skrifstofuhugbúnaður innihaldi að minnsta kosti ritvinnsluforrit og töflureikni. Venjulega er skrifstofuhugbúnaður hannaður þannig að notendaviðmót er sambærilegt milli forrita og oft eru skáarsniðin þannig samhæfð að hægt sé að afrita og líma hluta úr skjölum milli ólíkra forrita innan safnsins. Skrifstofuhugbúnaður er oft hannaður út frá safni staðlaðra hluta sem eru samnýttir af forritum safnsins.

Algengur skrifstofuhugbúnaður er t.d. Microsoft Office, iWork, OpenOffice.org, KOffice, GNOME Office, Lotus Symphony og Google docs. Reynt hefur verið að koma á stöðluðum skjalasniðum eins og Open Document Format til að tryggja samhæfingu milli ólíkra skrifstofuvöndla.

Dæmigerðir hlutar í skrifstofuhugbúnaði

 

fr:Bureautique
fi:Toimisto-ohjelma
zh:辦公軟體套裝
Tool

Tool er bandarísk rokkhljómsveit sem stofnuð var í Los Angeles árið 1990. Hljómsveitin telst spila framsækið þungarokk, framsækið rokk og jaðarrokk. Sveitin hefur er þekkt fyrir að fara huldu höfði og veita fá viðtöl. Ný plata Tool kemur út árið 2019 en 13 ár eru síðan síðasta plata kom út.

Meðlimir
Maynard James Keenan – söngur (1990–)
Adam Jones – gítar (1990–)
Danny Carey – trommur (1990–)
Justin Chancellor – bassi (1995–)

Útgáfur

Breiðskífur
Undertow (1993)
Ænima (1996)
Lateralus (2001)
10,000 Days (2006)
Fear Inoculum (2019)

Stuttskífur

72826 (1991)
Opiate (1992)

Bandarískar hljómsveitir
Bandarískar þungarokkshljómsveitir
K.F.R.

Knattspyrnufélag Rangæinga er knattspyrnufélag frá Rangárþingi. Félagið leikur nú í annari deild á Íslandi.

Saga 
Knattspyrnufélag Rangæinga er ungt félag á landsvísu, stofnað 1997 af hópi manna sem taldi brýna þörf á að samræma knattspyrnuiðkun í Rangárþingi. 

Knattspyrna hefur verið stunduð um áratugaskeið í Rangárþingi eins og víða annarsstaðar. Ungmennafélögin kepptu sín á milli og tóku þátt í héraðsmótum, en árið 1976 var brotið blað í knattspyrnusögu Rangæinga en það ár tók Rangæskt lið í fyrsta sinn þátt í Íslandsmóti í knattspyrnu. Það var Umf. Hekla en þeir tóku sæti í 3. deild S.V.-riðli sem þá var neðsta deild. Hekla lék í 3. deild til ársins 1980 en árið eftir tók liðið ekki þátt í nýstofnaðri 4. deild.

Þetta reyndist síðasta árið sem Hekla tók þátt en Eyfellingar léku árin 1983,1984 og 1986. Árið 1989 skráði Umf. Baldur á Hvolsvelli sig til leiks en sú tilraun stóð aðeins yfir það eina ár.

Árin 1993 og 1996 tók þátt sameiginlegt lið Heklu og Baldurs í 4. deild. Segja má að H.B. hafi verið eins konar forveri K.F.R. þar sem þrettán leikmenn þess gengu til liðs við K.F.R. er það tók í fyrsta sinn þátt í Íslandsmóti 1997.

Árið 2007 var Meistaraflokkur endurvakin og skráður í 3. deildina. Fyrstu tvö árin gengu illa og náðust aðeins þrjú stig bæði árið 2007 og 2008. Sumarið 2009 náði K.F.R. 10 stigum. Því má frá greina að meðalaldur leikmanna liðsins var 21 ár.

Tenglar 
Heimasíða KFR

Íslensk knattspyrnufélög
Navi Rawat

Navi Rawat (fædd Navlata Rawat; 5. júní 1977) er bandarísk leikkona sem er þekktust hlutverk sitt í Numb3rs.

Einkalíf 
Rawat fæddist í Malibu Kaliforníu og er af indverskum og þýskum uppruna. Hún útskrifaðist frá Tisch School of the Arts við New York University.

Ferill 
Í sjónvarpi er hún þekktust fyrir hlutverk sín sem Theresa Diaz í The O.C. og sem Amita Ramanujan í Numb3rs. Var hún gestaleikari sem Melanie í fyrstu þáttaröðinni af 24. Kvikmyndir sem hún hefur komið fram í eru meðal annarra Thoughtcrimes (2003),  Project Greenlight, Feast (2005) og Loveless in Los Angeles (2006).

Kvikmyndir og sjónvarp

Heimildir

Tenglar 
 

Bandarískir leikarar
Diane Farr

Diane Farr (fædd 7. september 1969) í New York er bandarísk leikkona. Er þekktust fyrir að leika FBI-alríkisfulltrúann Megan Reeves í Numb3rs.

Einkalíf 
Farr fæddist í Manhattan, New York og er af írskum og ítölskum uppruna. Diane stundaði nám í drama við New York Stony Brook-háskólann og Loughborough háskólann á Englandi og útskrifaðist hún þaðan með sameiginlega B.A. gráðu. Þegar hún var nýnemi við Stony Brook þá var hún krýnd ungfrú New York. Var hún aðeins 19 ára á þessum tíma og sú yngsta sem hefur haldið titlinum. Farr kenndi einu sinni leiklist í öryggisfangelsi. 

Farr er rithöfundur en fyrsta bók hennar, The Girl Code: The Secret Language of Single Women (Um stefnumót, kynlíf, verslun og virðingu meðal vinkvenna), var gefin út á Valentínusardaginn árið 2001. Hefur hún einnig skrifað fyrir tímaritin Jane, Esquire, Glamour og Self og er reglulegur höfundur hjá Cosmopolitan, Soma og Gear.

Eftir að hafa hætt með kærasta sínum, þá stofnuðu Diane og vinkona hennar Laura Bailey heillaóskakortafyrirtæki að nafni Other Announcements.

Farr framleiddi heimildarmyndina Children of God: Lost and Found (2007), sem fjallar um Children of God-trúarregluna (einnig þekkt sem Family of Love and The Family). Í myndinni þá er fylgst með nokkrum börnum sem komust undan úr trúarreglunni og þurfa að standa á eigin fótum í nýju samfélagi án peninga, menntunar eða stuðnings fjölskyldu.

Hún er náinn vinur Pauley Perrette úr NCIS.

Farr var skipuð sem sendiherra Mineseeker Foundation and the Sole of Africa, herferð sem vinnur að því að fjarlægja jarðsprengjur í Afríku. Meðal verndara herferðarinnar eru Nelson Mandela, Sir Richard Branson, Queen Noor og Brad Pitt.

Þann 26. júní 2006 giftist hún Seung Yong Chung og saman eiga þau 3 börn.

Ferill

Sjónvarps 
Fyrsta sjónvarpshlutverk Farr var árið 1992 í Silk Stalkings og kom síðan fram í þáttum á borð við In the House, The Drew Carey Show og Secret Agent Man.  Farr var síðan með gestahlutverk í  Roswell, The Job, Like Family og Rescue Me. Árið 2005 þá var henni boðið hlutverk í Numb3rs sem Megan Reeves, sem hún lék til ársins 2008. Þann 24. mars 2008 sagði Michael Ausiello frá því á TVGuide.com-bloggi sínu að Farr hafði ekki endurnýjað samning sinn við Numb3rs eftir að fjórðu þáttaröðina. Farr kom fram í Californication í 10 þáttum haustið 2009.

Kvikmyndir 
Fyrsta kvikmyndahlutverk Farr var árið 1998 í Divorced White Male og  hefur síðan komið fram í kvikmyndum á borð við Bingo, Flooding og Hourly Rates.

Kvikmyndir og sjónvarpsþættir

Neðanmálsgreinar

Heimildir

Tenglar 

Farr, Diane
Sjálfstætt fólk (sjónvarpsþáttur)

Sjálfstætt fólk var íslenskur sjónvarpsþáttur á Stöð 2 í umsjón Jóns Ársæls. Þátturinn gekk frá 2001 - 2015.

Tenglar 

Íslenskir sjónvarpsþættir
Herta Müller

Herta Müller (f. 17. ágúst 1953) er þýskumælandi rithöfundur frá Rúmeníu. Herta er þekkt fyrir skáldsögur sínar, ljóð og ritgerðir. Verk hennar snúast aðallega um hið harðneskjulega líf í Rúmeníu á þeim árum þegar Nicolae Ceauşescu var þar við völd. Árið 2009 hlaut hún Nóbelsverðlaunin í bókmenntum.

Herta tilheyrði þýskumælandi minnihluta í Rúmeníu og skrifar þess vegna á þýsku. Rúmensku lærði hún ekki fyrr en hún varð táningur í skóla. Tungumálin tvö hafa þó litað ritstíl hennar, enda er þýska hennar sögð mjög lituð af sýn rúmenskunar á tilveruna, en hún hefur sagt að hvert tungumál hafi sín eigin augu. Skáldsögur hennar þóttu of ágengar og spyrjandi í Rúmeníu þannig að árið 1987 varð hún að flýja Rúmeníu og settist þá að í Þýskalandi. Hún býr núna í Berlín.

Skáldsaga Hertu: Ennislokkur einvaldsins kom út í íslenskri þýðingu Franz Gíslasonar árið 1995. Bókin fjallar um síðustu daga einræðisins í Rúmeníu.

Tilvísanir

Tenglar 
 Þýskur höfundur fær nóbelinn; af mbl.is
 Ennislokkur einvaldsins; grein í Morgunblaðinu 1995

Müller, Herta
Handhafar bókmenntaverðlauna Nóbels
Þýskir rithöfundar
Alimi Ballard

Alimi Ballard (fæddur 17. október 1977) er bandarískur leikari sem er þekktastur fyrir hlutverk sín í Numb3rs og Dark Angel.

Einkalíf 
Ballard fæddist í Bronx, New York. Giftist leikkonunni Dior Raye og saman eiga þau tvö börn.

Ferill 
Frá 1993 til 1996 lék hann í sápuóperunni Loving og í framhaldsseríunni The City, þar sem hann lék Frankie Hubbard. Lék hann Quizmaster Albert í sjónvarpsþættinum Sabrina, the Teenage Witch og Herbal í Dark Angel.

Kvikmyndir og sjónvarpsþættir

Heimild

Tenglar 
 

Ballard,Alimi
Dylan Bruno

Dylan Bruno (fæddur 6. september 1972) er bandarískur leikari og fyrrverandi módel. Þekktastur fyrir að leika FBI alríkisfulltrúann Colby Granger í Numb3rs.

Einkalíf 
Bruno fæddist í Milford í Connecticut. Árið 1994 þá útskrifaðist Bruno með BSc. gráðu í umhverfisverkfræði frá MIT. Á meðan hann stundaði nám þá spilaði hann bandarískan fótbolta fyrir skólaliðið. Í gagnfræðiskóla var hann háttskifaður á landsvísu sem glímumaður og keppti hann á AAU Junior Olympic Games nokkrum sinnum. Árið 1995 þá tók Bruno þátt í American Gladiators og komst hann alla leið í undanúrslit þar sem hann tapaði fyrir Cpt. Richard McCormicko.

Faðir Dylans er leikarinn Scott Bruno og bróðir hans Chris Bruno er einnig leikari. Bruno giftist Emmeli Hultquist þann 24. júní 2006 og saman eiga þau einn son.

Ferill 
Bruno kom fram í sjónvarpi árið 1995 í High Sierra Search and Rescue. Fyrsta kvikmynd hans var Naked Ambition árið 1997. Árið 1998 var hann með lítið hlutverk í Saving Private Ryan og When Trumpets Fade. Var hann einnig í The Rage: Carrie 2 og Where the Heart Is. Lék hann L.A. lögreglu í The One og tónlistarmann í The Simian Line frá 2001, og sem Harry "Blaine" Mayhugh, Jr., í The Pennsylvania Miners' Story frá 2002.

Bruno hefur ljáð rödd sína fyrir í auglýsingum fyrir Bacardi, Coors Light, Virtual Boy, og Sony Handycam. 

Lék FBI-alríkisfulltrúann Colby Granger í Numb3rs.

Kvikmyndir og sjónvarpsþættir

Tilvísanir

Heimildir

Tenglar 
 
 Sampling of Dylan's voice-over work

Bruna, Dylan
Aya Sumika

Aya Sumika (Aya Sumika Koenig), (fædd 22. ágúst 1980) er bandaríski leikkona sem er þekktust fyrir hlutverk sitt  sem FBI-alríkisfulltrúinn Liz Warner í Numb3rs.

Einkalíf 
Sumika ólst upp í Seattle, Washington og er af japönskum og evróskum evrópskum uppruna. Sumika lærði ballett við Julliard skólann í New York.

Ferill 
Fyrsta sjónvarpshlutverk Sumika var árið 2004 í þættinum Hawaii. Árið 2006 þá var henni boðið hlutverk í Numb3rs sem Liz Warner, sem hún lék til ársins 2010.

Kvikmyndir og sjónvarpsþættir

Tilvísanir

Heimildir

Tenglar 
 

Sumika, Aya
Undirfell

Undirfell er eyðibýli, kirkjustaður og áður prestssetur í Vatnsdal í Austur-Húnavatnssýslu og stendur undir samnefndu felli. Eldri mynd nafnsins er Undornfell en undorn var eyktarmark til forna og þýddi klukkan þrjú síðdegis, eða sama og nón. 

Síðasti prestur á Undirfelli var séra Hjörleifur Einarsson, sem gegndi embættinu í 30 ár en sagði af sér árið 1906. Hann var frumkvöðull í æskulýðsstarfi og hafði mikinn áhuga á skólamálum. Árið 1879 var að hans frumkvæði komið á fót kvennaskóla á Undirfelli, einum hinna fyrstu í landinu, og var hann starfræktur þar í nokkur ár. Sonur Hjörleifs var Einar Hjörleifsson Kvaran rithöfundur. Listmálarinn Þórarinn B. Þorláksson var fæddur á Undirfelli, sonur séra Þorláks Stefánssonar.

Núverandi kirkja á Undirfelli er steinsteypt, reist árið 1915 í stað timburkirkju sem brann á annan dag jóla 1913. Rögnvaldur Ólafsson húsameistari teiknaði kirkjuna, sem er óvenjuleg að því leyti að turninn er á öðru framhorni hennar.

Í landi Undirfells er Undirfellsrétt, sem er með stærri fjárréttum landsins og er skilarétt Vatnsdæla og Þingbúa.

Þegar jörðin Undirfell var auglýst til sölu í blöðum 1984 var tekið fram í auglýsingunni að öllum tilboðum frá sjálfstæðismönnum yrði hafnað, svo og framsóknarmönnum sem kosið hefðu þann flokk eftir 1978.

Tilvísanir

Heimildir

Tengt efni 
 Undirfellskirkja

Austur-Húnavatnssýsla
Kirkjustaðir á Íslandi
Íslensk eyðibýli
Sophina Brown

Sophina Brown (fædd 18. september 1976)  er bandarísk leikkona sem er þekktust fyrir hlutverk sín í Numb3rs og Shark.

Einkalíf 
Brown fæddist í Saginaw, Michigan og er með  BFA í Leikhús gjörningi (Theatre Performance) frá Michigan-háskólanum.  

Stuttu eftir að hafa klárað háskólann, þá fékk Sophina fyrsta atvinnustarf sitt í söngleiknum Fame þar sem hún ferðaðist um landið til þess að sýna. Síðan fékk hún tækifæri til að koma fram í Broadway sýningunni The Lion King.

Ferill 
Fyrsta sjónvarpshlutverk Brown var árið 2000 í Strangers with Candy, síðan kom hún fram í þáttum á borð við The Education of Max Bickford, Hack og Committed. Árið 2006 þá var Brown boðið hlutverk í Shark sem Raina Troy sem hún lék til ársins 2008. Frá 2008-2010 þá lék hún Nikki Betancourt í Numb3rs.

Kvikmyndir og sjónvarpsþættir

Tilvísanir

Heimildir

Tenglar 

Brown,Sophina
Víðidalstunga

Víðidalstunga er bær og kirkjustaður í Víðidal í Vestur-Húnavatnssýslu, fornt höfuðból þar sem margir höfðingjar hafa búið. Jörðin dregur nafn af tungunni milli Víðidalsár og Fitjár og stendur bærinn norðarlega í tungunni.

Víðidalstunga var landmikil hlunnindajörð og tilheyrði allur framanverður Víðidalur jörðinni ásamt afrétti inn undir Langjökul. Jörðin átti líka slægjur utar í dalnum, reka á Vatnsnesi og lax- og silungsveiði í Víðidalsá.

Víðidalstunga var í eigu sömu ættar í margar aldir. Gissur galli Björnsson bjó í Víðdalstungu á fyrri hluta 14. aldar. Hann var sonur Ingibjargar Gunnarsdóttur, sem var fylgikona Gissurar jarls eftir Flugumýrarbrennu, og Bjarnar, sonar Svarthöfða Dufgussonar, og var hann fæddur 1269, ári eftir lát Gissurar jarls. Sonarsonur hans, Jón Hákonarson (f. 1350), bjó í Víðidalstungu og á Grund í Eyjafirði. Hann var mikill bókamaður og lét rita Flateyjarbók, sem er skrifuð í Víðidalstungu skömmu fyrir 1400, einnig Vatnshyrnu. Þess hefur verið getið til að Þorleifur Árnason sýslumaður í Auðbrekku, sem átti Víðidalstungu skömmu síðar, hafi verið systursonur Jóns en það er óvíst. Afkomendur Þorleifs áttu hins vegar jörðina í hátt í 500 ár.

Solveig Þorleifsdóttir eignaðist jörðina eftir Þorleif og bjó þar með manni sínum, Ormi Loftssyni hirðstjóra, en þau slitu samvistir. Seinna bjó þar Jón Sigmundsson lögmaður, sonur Solveigar, og hélt hann jörðinni þótt hann missti ýmsar aðrar eigur sínar í hendur kirkjunni. Bróðir Jóns, Ásgrímur, lét lífið í bardaga í kirkjugarðinum í Víðidalstungu 1483 og snerist Morðbréfamálið að hluta um lát hans. Dóttursonur Jóns, Þorlákur Hallgrímsson, faðir Guðbrandar biskups, var prestur í Víðidalstungu um 1571 og síðar bjuggu afkomendur Guðbrandar þar.

Þekktastur Víðidalstungubænda er án efa Páll Vídalín lögmaður, sem fæddist þar 1667 og bjó þar til dauðadags 1727. Hann var einn helsti valdsmaður landsins á sinni tíð og samdi með Árna Magnússyni Jarðabók Árna Magnússonar og Páls Vídalíns. Afkomendur hans nefnast Vídalínsætt. Hélst jörðin í eigu ættarinnar þar til skömmu fyrir aldamótin 1900.

Tengt efni 
Víðidalstungukirkja er timburkirkja, byggð 1889. Þar er altaristafla eftir Ásgrím Jónsson listmálara.

Heimild 

Íslenskir bæir
Kirkjustaðir í Vestur-Húnavatnssýslu
Vestur-Húnavatnssýsla
Víðidalur
Síður sem þurfa hnit
Sydneyhafnarbrúin

Sydneyhafnarbrúin er bogabrú úr stáli sem brúar höfnina í Sydney. Hún ber lestir, bifreiðar og gangandi vegfarendur. Brúin, sem var opnuð fyrir umferð árið 1932, er ásamt Óperuhúsinu í Sydney eitt helsta kennileiti Sydney og Ástralíu.

Brýr í Ástralíu
Sydney
Stofnað 1932